മലയോരത്ത് കലിതുള്ളി മഴ തൊട്ടില്പാലം വയനാട് റോഡില് യാത്രയ്ക്ക് നിയന്ത്രണം ജില്ലയില് ഓറഞ്ച് അലേര്ട്ട് കോഴിക്കോട്: ജില്ലയിലെ മലയോര മേഖലകളില് നിലയ്ക്കാത്ത മഴയ്ക്കിടെ ഉരുള്പൊട്ടലും മണ്ണിടിച്ചിലുമുണ്ടായതിനു പിറകെ തൊട്ടില്പാലം വയനാട് റോഡിലൂടെ അടിയന്തരാവശ്യങ്ങള്ക്കല്ലാത്ത യാത്രകള് നിരോധിച്ച് ജില്ലാ കളക്ടര് ഡോ.എന്.തേജ് ലോഹിത് റെഡ്ഡി ഉത്തരവിറക്കി. പൊതുജനങ്ങളുടെ ജീവനും സ്വത്തിനും സംരക്ഷണം നല്കുന്നതിന്റെ ഭാഗമായി ദുരന്തനിവാരണനിയമം സെക്ഷന് 36 പ്രകാരമാണ് ഉത്തരവ്. പല സ്ഥലങ്ങളിലും ടാറിംഗ് പൊട്ടിപ്പൊളിഞ്ഞതിനു പുറമെ വലിയ പാറക്കല്ലുകളും മറ്റും എതു നിമിഷവും റോഡിലേക്ക് വീഴാനിടയുണ്ടെന്നതും കണക്കിലെടുത്താണ് കര്ശനനിയന്ത്രണം. അതിനിടെ, ജില്ലയില് നവംബര് നാലു വരെ അതിശക്തമായ മഴ മുന്നറിയിപ്പുമായി ഓറഞ്ച് അലേര്ട്ട് പ്രഖ്യാപിച്ചിട്ടുമുണ്ട്. അടിയന്തര സാഹചര്യം നേരിടാനുള്ള എല്ലാ സജ്ജീകരണങ്ങളും ഒരുക്കിയിട്ടുണ്ട്. മലയോര മേഖലകളിലേക്കും പ്രത്യേകിച്ച് ചുരത്തിലേക്കുമുള്ള യാത്രകളും രാത്രിയാത്രകളും പരമാവധി ഒഴിവാക്കുകയും ഉദ്യോഗസ്ഥരുടെ നിര്ദ്ദേശങ്ങള് പാലിക്കുകയും ചെയ്യണമെന്നും കളക്ടര് ഓര്മ്മിപ്പിച്ചു. ഇന്നലെ വൈകിട്ടുണ്ടായ കനത്ത മഴയില് താമരശ്ശേരി താലൂക്കില് അടിവാരം പൊട്ടിക്കൈ ഭാഗത്ത് വീടുകളില് വെള്ളം കയറി. പുഴയില് നിന്ന് സമീപത്തെ വീടുകളിലേക്ക് വെള്ളം കയറുകയായിരുന്നു. മഴ ശമിച്ചതോടെ അര മണിക്കൂറിനുള്ളില് വെള്ളമിറങ്ങുകയും ചെയ്തു. ഗ്രാമപഞ്ചായത്ത് പ്രസിഡന്റ് ആയിഷക്കുട്ടി സുല്ത്താന്, തഹസില്ദാര് സി.സുബൈര് എന്നിവരുടെ നേതൃത്വത്തിലുള്ള സംഘം സ്ഥലത്തെത്തി. നിലവില് ആരെയും മാറ്റി പാര്പ്പിക്കേണ്ട സാഹചര്യമില്ല. കനത്ത മഴയില് കുറ്റ്യാടി ചുരത്തില് വ്യാപക മണ്ണിടിച്ചിലായിരുന്നു. പത്ത് കുടുംബങ്ങളെ ചാത്തന്കോട്ട് നട സ്കൂളിലും പൂതംപാറ സ്കൂളിലുമായി മാറ്റിപ്പാര്പ്പിച്ചിട്ടുണ്ടെന്ന് കാവിലുംപാറ പഞ്ചായത്ത് പ്രസിഡന്റ് പി.ജി. ജോര്ജ്ജ് പറഞ്ഞു.